Diari Oficial de la Generalitat Valenciana


Sumari del DOGV 6540, del 10-06-2011 (2011/6567)

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre el Centre d'Estudis Jurídics i la Generalitat en matèria de formació de fiscals, secretaris judicials, metges forenses i advocats de l'Estat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6567


Data del document
:   02-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre el Centre d'Estudis Jurídics i la Generalitat en matèria de formació de fiscals, secretaris judicials, metges forenses i advocats de l'Estat. [2011/6567]  
El Centre d'Estudis Jurídics i la Generalitat han subscrit, després de la tramitació prèvia reglamentària, el 21 d'abril de 2011, el conveni marc de col·laboració en matèria de formació de fiscals, secretaris judicials, metges forenses i advocats de l'Estat.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0559/2011, i que figura com a annex d'esta resolució.  
  
València, 2 de juny de 2011.- La directora general del Secretariat del Consell: Mª Teresa Lleó Alonso.  
  
  
Conveni marc entre el Centre d'Estudis Jurídics i la Comunitat Valenciana en matèria de formació de fiscals, secretaris judicials, metges forenses i advocats de l'Estat  
  
Madrid, 21 d'abril de 2011  
  
Reunits  
  
D'una banda, Rafael Blasco Castany, conseller de Solidaritat i Ciutadania, facultat per a este acte per acord del Consell de 12 de novembre de 2010, en virtut de la delegació de competències conferides per Resolució de la consellera de Justícia i Administracions Públiques de 30 de juliol (publicada en el DOCV núm. 6323 de 02.08.2010) de conformitat amb el que establixen els articles 17.f) i 28.g) de la Llei 5/1983, de 30 de desembre, del Consell.  
I de l'altra, Sofía Puente Santiago, directora del Centre d'Estudis Jurídics, d'ara en avant CEJ, en virtut del que disposa l'article 11 i) de l'Estatut del Centre d'Estudis Jurídics, aprovat per Reial Decret 1276/2003, de 10 d'octubre.  
Ambdues parts, intervenen en funció dels seus respectius càrrecs, i en l'exercici de les facultats que tenen conferides per a convindre en nom i representació de les institucions,  
  
Exposen  
  
I. El Centre d'Estudis Jurídics (CEJ) és un organisme autònom adscrit al Ministeri de Justícia, que segons establix l'article 2 del seu Estatut, aprovat per Reial Decret 1276/2003 de 10 d'octubre, té com a objecte "la col·laboració amb el Ministeri de Justícia en la selecció, formació inicial i contínua dels membres de la Carrera Fiscal i dels funcionaris pertanyents als Cossos de Secretaris Judicials, Metges Forenses i la resta de personal al servici al servici de l'administració de Justícia. Esta col·laboració s'estendrà també a la formació continuada dels Advocats de l'Estat".   
Així mateix, per al compliment dels seus objectius l'article 3 de l'esmentat Estatut establix que el Centre d'Estudis Jurídics podrà:"a) Celebrar convenis de col·laboració amb els òrgans corresponents de les Comunitats Autònomes en l'àmbit de les seues competències respectives".  
  
II. D'altra banda, correspon a la Generalitat Valenciana, exercir a la Comunitat Valenciana, totes les facultats que la Llei Orgànica del Poder judicial reconega o atribuïsca al Govern de l'Estat, de conformitat amb el que disposa l'article 36 de l'Estatut d'Autonomia de la Comunitat Valenciana, en la seua redacció aprovada per la Llei Orgànica 1/2006, de 10 d'abril.  
La Conselleria de Justícia i Administracions Públiques és el departament del Consell a què correspon exercir les competències en matèria de justícia, en virtut del que establix l'article 1 del Decret 206/2009, de 13 de novembre, del Consell.  
  
III. En estar ambdues parts interessades a col·laborar en la realització d'activitats formatives, acorden subscriure este Conveni marc de col·laboració, que es formalitza d'acord amb les següents  
  
Clàusules  
  
Primera. Objecte  
El present conveni té com a objecte articular la col·laboració entre el CEJ i la Comunitat Valenciana, en matèria de formació de fiscals, secretaris judicials, metges forenses i advocats de l'Estat, que presten els seus servicis a la Comunitat Valenciana.   
  
Segona. Col·laboració   
Esta col·laboració consistirà en el finançament, organització i gestió de les activitats formatives que s'establisquen per a cada any, en la forma que s'exposa a continuació.  
  
Tercera. Activitats  
En l'últim trimestre de cada any, s'elaborarà, un Pla d'Actuació Anual, en el qual el CEJ i la CJ determinaran, de comú acord, les activitats que es duran a terme durant el següent any. Este pla establirà el tipus d'activitat que es considere més convenient, el col·lectiu al qual va adreçada i, també, el seu finançament.   
  
Quarta. Organització i finançament de les activitats   
La Comunitat Valenciana i el CEJ assumiran conjuntament l'organització, gestió i supervisió de les activitats de formació programades en el Pla d'Actuació previst per a cada any, les quals es regiran per les directrius següents:  
a) Atribucions corresponents a ambdues institucions:  
Elaboració conjunta del programa de cursos i activitats a desplegar durant l'any. Dita programació inclou la selecció dels temes objecte de les activitats que s'organitzen i la designació de directors-coordinadors i professors/ponents, els quals hauran de ser triats preferentment entre fiscals, magistrats, jutges, secretaris judicials, metges forenses i advocats de l'Estat, destinats a la Comunitat Valenciana, amb provada experiència i coneixements en el tema elegit en cada cas.  
  
Valoració de la qualitat didàctica de les activitats formatives programades que es vagen realitzant, per a la necessària l'avaluació per a determinar les pautes ulteriors d'actuació.  
Realització del seguiment administratiu i el control de cada una de les activitats que es despleguen.  
Emissió del certificat d'assistència a les activitats als qui hagen acudit a un 80% de la duració total de l'activitat, llevat que en el pla d'actuació o en la respectiva convocatòria es fixe un sistema d'avaluació o control específic per a la seua obtenció.   
Finançament de les activitats per mitjà de les aportacions que es determinen en el Pla d'Actuació anual. Es procurarà que hi haja un equilibri econòmic en les aportacions d'ambdues parts.  
b) Atribucions corresponents al CEJ:  
Realitzar la selecció dels fiscals, secretaris, metges forenses i advocats de l'Estat que assistisquen a les activitats formatives, d'entre aquells que així ho sol·liciten i d'acord amb les pautes generals d'actuació en esta matèria.  
Comunicar a la Comunitat Valenciana la llista de seleccionats i suplents així com les renúncies que puguen produir-se.   
Petició de les llicències corresponents per estudis per a l'assistència a les activitats de formació, quan siga procedent.  
Elaboració de les pautes generals de direcció d'activitats i la seua remissió tant a la Comunitat Valenciana com als seus directors.  
  
Determinació del barem de retribucions en matèria de docència i la seua remissió a la Comunitat Valenciana per a la seua aplicació, quan siga procedent.  
c) Atribucions de la Comunitat Valenciana:  
- Facilitar els locals adequats a les activitats de formació programades, així com el suport didàctic necessari.  
- Editar i difondre els programes anuals d'activitats, una vegada hagen sigut aprovats.   
- Comunicació amb els professors i/o ponents i directors/coordinadors una vegada efectuada la seua selecció.  
- Informació puntual als membres de les carreres o cossos previstos en la clàusula primera, destinats en el seu territori, sobre cada una de les activitats que es realitzen, amb indicació de calendari, horari i relació de professors o ponents.  
  
Cinquena. Comissió   
Es crea una Comissió de Seguiment del present conveni marc, integrada per tres membres de l'administració general de l'Estat (2 del CEJ i 1 de la Delegació del Govern a la Comunitat Valenciana) i tres representants de la Conselleria de Justícia i Administracions Públiques.  
  
Entre les funcions que corresponen a la Comissió de Seguiment s'inclouen:  
a) Elaborar dins de l'últim trimestre de cada any, el Pla de Actuació d'activitats i el pressupost de despeses corresponent l'any següent, per a la seua presa en consideració per les Institució firmants.  
  
b) Realitzar el seguiment i avaluació del desplegament del Conveni i dels programes i actuacions que s'establisquen en el seu marc.  
c) Controlar l'execució del pressupost de despeses assignades a esta col·laboració.  
d) Impulsar les funcions de coordinació entre les Institucions firmants per a la més adequada consecució dels objectius formatius.  
e) Interpretar el conveni i resoldre aquelles dubtes que puguen sorgir en la seua execució.  
  
Sisena. Fi   
Ambdues Institucions procuraran per tots els mitjans portar a bon fi les activitats de formació programades dins del Conveni per a això mantindran els contactes i intercanvis que calguen, a banda dels propis de la Comissió de Seguiment.  
  
Setena. Vigència i pròrroga  
Este conveni marc tindria una vigència de tres anys, a partir de la seua firma.  
Este conveni marc podrà prorrogar-se per un període de temps màxim de tres anys addicionals, si així ho acorden les parts abans de la finalització del període de vigència i, en tot cas, amb un informe previ favorable de la Comissió Delegada del Govern en Política Autonòmica.  
  
Vuitena. Resolució anticipada  
El present conveni podrà ser resolt per les següents causes  
a) Per mutu acord de les parts.  
b) Per denúncia d'una de les parts formalitzada per escrit amb tres mesos d'antelació a la finalització del termini de vigència.  
c) Per incompliment de qualsevol de les clàusules del conveni.  
  
Novena. Règim jurídic del conveni  
El present conveni, de naturalesa juridicoadministrativa, se celebra a l'empara del que preveu l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu règim jurídic queda exclòs de l'àmbit de la Llei 30/2007, de 30 d'octubre, de Contractes del Sector Públic en virtut del que establix l'article 4.1.c).  
  
De conformitat amb el susdit, en l'exercici de les atribucions de les quals són titulars els firmants, subscriuen per triplicat el present Conveni en el lloc i la data al principi indicats.  
  
El conseller de Solidaritat i Ciutadania  
Rafael Blasco Castany   
  
La directora del Centre d'Estudis Jurídics  
Sofía Puente Santiago